
	Targed 1
	Ceisia wneud defnydd mwy effeithiol o waith darllen academaidd angenrheidiol sy'n ymddangos ar restr ddarllen y modiwl, yn ogystal a ffynonellau proffesiynol a rhai rwyt yn cyrchu'n annibynnol.

	Rydw i wedi ceisio defnyddio rhai o’r darlleniadau angenrheidiol sydd yn berthnasol i mi. 

	Targed 2
	Cyfeiria at ystyriaethau moesegol yn dy waith, e.e. y rheswm pam nad wyt yn enwi dy ysgol leoliad, a gobligiadau moesegol casglu data ar ffurf holiadur.

	Rydw i wedi nodi rhesymau moesegol dros beidio enwi’r disgyblion a’r ysgol yn fy ngwaith. 

	Targed 3 
	Parha i wneud defnydd o Cysill er mwyn dy gefnogi gyda dy brawf ddarllen.

	Rydw i wedi defnyddio Cysill ac wedi prawf ddarllen fy ngwaith. 




Teitl yr Aseiniad; Dewiswch ymyrraeth sydd yn cefnogi dysgu a datblygiad disgybl/grŵp o ddisgyblion.  Adfyfyriwch yn feirniadol ar ei botensial i sicrhau cynnydd disgyblion a’r heriau posib all ymddangos. 

Cyflwyniad
Prif nod yr aseiniad hwn yw i ganolbwyntio ar ymyrraeth sydd wedi ei selio yn uniongyrchol ar grŵp o blant penodol. Byddaf hefyd yn archwilio’r ymyrraeth benodol yma drwy adfyfyrio yn feirniadol gan ganolbwyntio yn bennaf ar gynnydd y disgybl a’r heriau posibl all godi. Gan mai dim ond ar un agwedd y mae’n bosibl canolbwyntio arno, dewiswyd rheoli ymddygiad a datblygiad emosiynol a chymdeithasol  fel canolbwynt i’r aseiniad gan ei fod yn faes o ddiddordeb arbennig.  
	Dewiswyd dau ddisgybl sydd yn frawd a chwaer mewn dosbarth cymysg o flynyddoedd tri a phedwar. Enw ffug yr ysgol yw Ysgol Tegfan. Dewiswyd ffug enwau ar gyfer pwrpas yr aseiniad  er mwyn sicrhau cadw at ganllawiau BERA (2018) o gadw anhysbysrwydd y plant; enw’r plentyn hynaf yw Rhian sydd yn 8 oed, ac enw’r ieuengaf yw Lleu sydd yn 7 oed. Daw’r ddau blentyn o deulu difreintiedig, magwyd y ddau ar stâd fawr o dai cyngor mewn tref fechan. Ers bron i flwyddyn mae’r ddau wedi eu lleoli mewn cartrefi maeth ar wahân. Mae Lleu a Rhian yn ddau o bedwar o blant, mae un yn bedair mlwydd oed a’r llall yn 3 mlwydd oed. Mae’r ferch ieuengaf yn bur wael gyda chancr. Treulia rhan fwyaf o’i hamser mewn Ysbyty plant yn Lloegr. Mae rhieni Lleu a Rhian wedi gwahanu, ac mae gan mam a dad bartneriaid newydd. Gan bod y pedwar bellach dan ofal y Gwasanaethau Cymdeithasol, nid yw’n bosibl iddynt weld eu rhieni ar eu pen eu hunain. Felly mae’r 3 hynaf yn cael sesiynau cyswllt gyda’r rhieni ar wahân ddwywaith yr wythnos. 
	Mae sgiliau academaidd y ddau yn sylweddol is na’r plentyn arferol eu hoedran hwy. Rhaid nodi hefyd bod ymddygiad y ddau yn gallu bod yn heriol; colli eu tymer ac yn taflu pethau a tharo aelodau eraill o’r dosbarth. Mae gan y ddau broblemau ymglymiad, gan nad ydynt wedi cael y berthynas gorau gyda’u rhieni fel plant. 

Prif Gorff

Yr Ymyrraeth
Yn dilyn gweithio yn agos gyda Lleu a Rhian fel gweithiwr cefnogol yn goruchwilio a chefnogi y sesiynau cyswllt gyda’r rhieni,  daeth yn amlwg y buasai Grwp Anogaeth (Nurture group) yn hynod fuddiol ar eu cyfer. Diffiniad Grwp Anogaeth y ôl Estyn (2003) mewn llawlyfr gan y Llywodraeth yw “Darpariaeth grŵp bach mewn ysgolion cynradd, fel arfer ar gyfer plant a nodwyd fel rhai ag ymddygiad sy’n anodd ei drin, a/neu brofiadau cynnar trawmatig” (Estyn,2003). Gan ystyried y fagwraeth y mae Lleu a Rhian wedi ei gael, mae eu sefyllfa hwy â gwahanol berthnasau yn hynod fregus. Dywed y ‘National  Scientific Council On The Developing Child’ (2009) bod plant yn profi eu byd fel amgylchedd o berthnasau, mae’r perthnasau yma o ganlyniad yn cael effaith ar bron pob agwedd o’u datblygiad. (National Scientific Council On The Developing Child,2009).  Amlygir y diffyg perthynas yma yn ymddygiad ac ymagwedd Lleu a Rhian; mae’r ddau yn crefu am gael perthynas agos a chadarnhaol yn eu bywyd. Dywed Marais a Meier (2010) fod nifer o resymau dros ymddygiad sy’n achosi ymddygiad negyddol neu darfu o fewn ystafell ddosbarth. Mae rhai o’r rhesymau yn cynnwys; diffyg profiad, chwilfrydedd, eisiau perthyn, cydnabyddiaeth neu awdurdod. Gallai’r materion hyn hefyd fod yn gysylltiedig â phroblemau diogelu megis esgelustod (Marais a Meier,2010). Mae’n bwysig nodi bod nifer o’r rhesymau yma yn berthnasol i Lleu a Rhian; eisiau perthyn a chydnabyddiaeth, a hefyd esgeulustod. Gwelir mewn astudiaeth achos gan Estyn (2019) bod Ysgol Gynradd Maesincla wedi sefydlu Grwpiau Anogaeth ar gyfer rhai disgyblion penodedig sydd yn agored i fregusrwydd yn eu bywydau. (Estyn,2019)  Nodai Estyn (2019) yn sgil y bregusrwydd yma “mae amrywiaeth o anghenion emosiynol, cymdeithasol ac ymddygiadol yn dylanwadu’n fawr ar allu disgyblion i gyflawni hyd eithaf eu gallu” (Estyn,2019) . Drwy sicrhau bod y disgyblion yn treulio hanner eu hamserlen yn y Grwp Anogaeth yma, mae’r ysgol yn datblygu sgiliau cymdeithasol, emosiynol, ymddygiad ac anghenion mwy penodol unigolion. Maent hefyd yn sicrhau “Caiff y disgyblion hyn gyfleoedd da i ymarfer ac atgyfnerthu’r sgiliau yma yn eu dosbarthiadau prif lif hefyd” (Estyn,2019). Drwy sicrhau y bydd amserlen y disgyblion wedi ei rhannu yn gyfartal rhwng y grwpiau a dosbarth prif lif, byddant yn cael cydbwysedd cadarnhaol o’r ddau fath o addysg a chefnogaeth. 
	Yn sicr, mae’n bwysig sicrhau cysondeb ym mywydau addysgol y disgyblion yma; gan nad yw Lleu a Rhian yn cael hyn adref ar hyn o bryd. Dywed y Comisiynydd Plant, bod sicrhau yr ymdeimlad yma o gariad a gofal yn elfen allweddol yn addysg plant sydd ddim yn gallu byw gyda’u teuluoedd eu hunain (Children’s Commissioner, 2018). Nodai y Comisiynydd (2018) hefyd bod ysgolion sydd yn sicrhau eu bod yn anogol, ac yn gyson yn gwneud gwahaniaeth mawr ar ein plant sydd mewn gofal (LAC). Er mwyn sicrhau bod y Grwp Anogaeth yn llwyddiannus, mae’n bwysig cael sail gadarn i’r grwpiau. I ddechrau, nodai yn y llawlyfr “Grwpiau Anogaeth:Llawlyfr i ysgolion” gan Lywodraeth Cymru bod chwe egwyddor sylfaenol ar gyfer y Grwpiau Anogaeth, gwelir atodiad rhif 1. Drwy sicrhau bod yr egwyddorion yma yn cael eu gweithredu yn gyson ac yn effeithiol o fewn y Grwp Anogaeth, bydd datblygiad yn sgiliau emosiynol, cymdeithasol y disgyblion yn ogystal â gwelliant yn eu hymddygiad. Dylai’r datblygiad yma ddigwydd drwy dreulio rhwng 1-4 tymor yn y Grwp Anogaeth (NurtureUK). 
	Fel arfer mae rhwng 6 a 12 o ddisgyblion mewn un Grwp Anogaeth, gyda dau aelod o staff parhaol sydd wedi eu hyfforddi. Asesir anghenion dysgu, cymdeithasol ac emosiynol yn ogystal â rhoi’r cymorth angenrheidiol i ddileu unrhyw rwystrau sydd gan y ddisgyblion i fedru dysgu. (NurtureUK) Yn y lle cyntaf, nod y Grwp Anogaeth yw i ddatblygu perthynas cariadus a gofalgar gydag oedolion yn yr ysgol (Nurtureuk). Noda Perry (2002), nad yw ymennydd plentyn sydd wedi cael trawma yn ei blentyndod yn barod i ddysgu yn wybyddol mewn dosbarth prif lif (Perry,2002). Mae’r nod yma yn eithriadol o bwysig ar gyfer Lleu a Rhian, gan nad ydynt wedi cael y profiad llawn yma o gael rhieni cariadus a gofalgar yn y cartref. Pwrpas y Grwp Anogaeth ar un lefel yw i lenwi’r bwlch mawr yma sydd ganddynt yn eu bywydau;diffyg cariad a gofal. Drwy ganolbwyntio ar hyn yn y lle cyntaf, mae’r disgyblion yn datblygu eu sgiliau rheoli emosiynau (Cooper a Whiteboard, 2007) ac o ganlyniad yn datblygu perthnasau positif gyda’u cyfoedion ac aelodau o staff. 
	Mae amserlen dyddiol y Grwpiau Anogaeth yma yn sylfaenol ac yn ragweladwy. Buasai diwrnod tebygol Lleu a Rhian mewn Grwp Anogaeth yn cynnwys; dechrau y diwrnod yn eu dosbarth prif lif, yna buasai un o staff y Grwp Anogaeth yn eu tywys o’r dosbarth i’r ystafell benodedig ar gyfer y Grwp Anogaeth, cymryd rhan mewn gweithgareddau yn y Grwp megis rhannu newyddion neu frecwast anogol a gweithgareddau cwriciwlaidd rheolaidd.  Yna buasai’r aelod  staff yn eu tywys yn ôl i’r dosbarth i gael eu haddysgu gan yr athrawes ddosbarth (NurtureUK). Amlyga’r amserlen debygol yma rai elfennau hanfodol y bydd angen eu hystyried pan yn creu Grwp Anogaeth mewn ysgol; mae angen ystafell benodedig, a dau aelod o staff parhaol i weithredu’r Grwp Anogaeth yn llwyddiannus. Felly, bob bore yn ystod yr wythnos bydd angen sicrhau ystafell benodedig ar gyfer y Grwp yma fydd wedi ei haddurno yn gartrefol. Er mwyn ei wneud yn gatrefol bydd angen cynnwys pethau fel; cadeiriau cyfforddus, bwrdd er mwyn gallu eistedd o’i amgylch i weithio a thrafod neu fwyta brecwast a chlustogau ar y llawr. Yn ddelfrydol buasai cael rhyw fath o gegin yn ychwanegu at yr ymdeimlad yma o gartref i’r disgyblion, ac ar gyfer paratoi brecwast ac ati. Bydd Lleu a Rhian yn treulio oddeutu 3 awr y dydd yn rhan o’r Grwp Anogaeth yma gan gydweithio gyda wyth disgybl arall o oed Cyfnod Allweddol 2 (CA2). 

Dysgu a Datblygiad
Fel sydd eisioes wedi ei nodi mae Rhian yn 8 mlywdd oed ac mae Lleu yn 7 mlwydd oed, felly ar gyfer diben yr aseiniad yma byddaf yn canolbwyntio yn benodol ar oedran 6-8 oed gan hefyd edrych ar ddatblygiad plentyn trwy gydol CA2. Mae’r Pum Damcaniaeth datblygiadol yn gytûn bod dysgu yn weithredol, ac yn ymarferol . Mae pob damcaniaeth yn amrywio o ran yr hyn sydd yn dylanwadu ar y dysgu a’r cynnydd a wneir gan pob un plentyn. Yn gyffredinol erbyn oedran CA2, mae plant yn medru taflu pêl, rheoli eu emosiynau yn well na phlant iau, holi am bethau sydd o ddiddordeb iddynt ac yn medru ysgrifennu  a deall beth sydd yn iawn a beth sydd yn anghyfiawn (Prifysgol Talaeth Iowa, 2018).  Canolbwyntir yn yr adran yma ar ddamcaniaeth datblygu Ymddygiadol gan archwilio syniadau a gwaith sawl damcaniaethwr. 
	Yn sgil cynnal y Grwp Anogaeth a datblygu sgiliau emosiynol a chymeithasol Lleu a Rhian, byddant yn cael eu cyflyrru i wybod bod ymddygiad gadarnhaol â chanlyniad positif a bod ymddygiad gwael yn diweddu mewn canlyniad negyddol. Dywed Skinner (1967) “drwy reoli’r amgylchedd y mae person neu anifail ynddo, bydd modd gweld gwahaniaeth mewn ymddygiad “Skinner, 1967) . Er nad yw Skinner wedi ysgrifennu model yn benodol ar gyfer ysgolion neu blant, mae ei syniadau wedi eu mowldio ar gyfer dibenion adddysgol. Un o’r prif nodau sydd wedi ei amlinellu ar wefan ‘The Skinner Approach’ mewn ysgolion yw drwy atgyfnerthu ymddygiad positif mewn modd systematig y gall fowldio plentyn i ymddwyn mewn ffordd benodol (The Skinner Approach). Dyma mewn gwirionedd sydd yn digwydd o fewn y Grwp Anogaeth; drwy wella eu sgiliau cymdeithasol ac emosiynol ar yr un pryd a gwella eu hymddygiad i ffwrdd o’r  dosbarth prif lif. Wrth iddynt wedyn ddychwelyd i’r dosbarth mae’r ymddygiad gadarnhaol sydd wedi ei ymarfer a’i ddatblygu o fewn y Grwp yn cael ei arddangos ar lawr dosbarth. Nodir mewn erthygl ar wefan ‘Very Well Mind’, bod Skinner wedi datgan beirniadaeth yn dilyn ymweliad i ddosbarth mathemateg, llle nad oedd disgyblion yn derbyn digon o adborth ar eu gwaith a’u hymddygiad yn y fan a’r lle (Cherry, 2020).  Nodir hefyd bod Skinner o’r farn mai’r ffordd orau o greu strategaeth benodol sydd yn cynnig adorth gynyddrannol nes bod gwahaniaeth yn ymddygiad neu wybodaeth y plentyn (Cherry,2020). 
	Un o’r prif ddamcaniaethwyr sydd wedi datblygu’r Ddamcaniaeth Ymddygiadol yw Pavlov. O fewn y teitl eang o ‘Gyflyrru Pavlov’, mae is-deitl mwy penodol- ‘Aversive Conditioning’. Nodir gan Waters (2009) ac eraill yn yr erthygl ‘Aversive Pavlovian Conditioning in Childhood Anxiety Disorders: Impaired Response Inhibition and Resistance to Extinction’ bod ‘Aversive Conditioning’ yn golygu bod ysgogiad amodol niwtral e.e siâp geometrig wedi’i baru ag ysgogiad di-amod afresymol e.e sioc drydanol (Waters et al,2009) . Gellir cymhwyso’r theori seicolegol gymhleth yma ar gyfer y Grwpiau Anogaeth. Drwy feddwl am Lleu a Rhian, sydd wedi cael bywyd anodd heb lawer o gefnogaeth, mae dod i’r ysgol sy’n rhywle ble mae angen cadw at lawer o reolau ac ymddwyn mewn modd arbennig yn her enfawr. Felly, wrth iddynt fynychu’r  Grwp Anogaeth a bod ymddygiad gadarnhaol yn diwedddu mewn canmoliaeth neu wobr, maent yn cael eu cyflyrru drwy’r dull Pavlovaidd i ymddwyn yn gadarnhaol yn y sefydliad sef yr ysgol. 
	Noda Bulam a Savory (2006) yn y llawlyfr ‘Understanding Children’s Development’ pan fydd ymdeimlad cryf o ofal rhwng y plentyn a’r rhiant neu ofalwr fel babi, mae’n llawer llai tebygol o gael trawma emosiynol pan yn gorfod gwahanu oddi wrth gofalwyr yn y dyfodol (Bulman a Savory,2006). Yma felly, gwelir y diffyg sicrwydd sydd ym mhersonoliaethau Lleu a Rhian o ran derbyn gofal gadarn gan eu rhieni fel plant. Er eu bod wedi byw gyda’u rhieni am saith mlynedd, gwelir bod y berthnas sydd wedi ei hadeiladu gyda’r gofalwyr maeth mewn llai na blwyddyn yn llawer cryfach ac yn rhoi  mwy o sicrwydd i’r ddau. Gwelir hefyd welliant mawr yn ymddygiad Lleu yn benodol wedi iddo gael ei symud i ofal maeth. Atgyfnerthir hyn yn yr ysgol drwy’r Grwp Anogaeth; bydd Lleu yn cael yr un sicrwydd adref ac yn yr ysgol, o ganlyniad bydd yr ymddygiad da sydd i’w weld gan y gofalwyr maeth hefyd yn cael ei arddangos yn yr ysgol, wrth iddo a Rhian ddatblygu perthynas ofalgar a chadarn gyda’r ddau aelod o staff yn y Grwp. 
	Datblygodd Bandura y syniad yma o fodelu neu ddysgu cymdeithasol, ble mae’r plant mewn gwirionedd yn efelychu yr hyn y mae oedolion o’u cwpmas yn ei wneud (Bulman a Savory,2006). Tra’n mynychu’r Grwp Anogaeth bydd Lleu a Rhian yn cael y cyfle i feithrin perthynas gyda’r ddau aelod o staff dynodedig,yn ogystal â chyda’u cyfoedion yn y Grwp. Bydd yr aelodau staff yn enwedig yn fodel rôl allweddol bwysig ar gyfer eu datblygiad emosiynol a chymdeithasol. Cynhelir sesiynau o drafod eu hemosiynau, pethau sydd yn eu gwneud yn hapus neu’n drist. Mae’n hanfodol bwysig bod y staff yn ogystal â’r disgyblion yn cymryd rhan yn y drafodaeth yma fel bod y disgyblion yn arfer gydag efelychu yr hyn y mae’r oedolion gofalgar yma yn ei wneud o’u cwmpas. Noda Bandura (2003), bod plant yn modelu eu hymddygiad ar nifer o wahanol ffurfiau a ffynonellau. Gall rhai gael eu dylanwadu mewn sefyllfaoedd dydd i ddydd fel rhywun maent yn weld ar y stryd, neu gall plentyn ei ddylandwadu mewn sefydliadau mwy ffurfiol megis yn yr ysgol (Bandura,2003). Awgryma Bandura yma, y gallai plant gael eu dylanwadu gan rywun yn rhywle, dyma pa mor bwysig yw bod staff yr ysgol ,yn enwedig,  yn dangos esiampl dda. Mae plant oed cynradd i gyd yn dal i ddatblygu yn gymdeithasol ac yn emosiynol ac felly mae bob cyfle maent yn gael i efelychu pobl sydd wedi datblygu yn llawn yn gymdeithasol e.e staff yr ysgol, yn hanfodol bwysig iddynt. Noda Amanda Morin yn yr erthygl ‘Social and emotional skills: What to expect at different ages’, bod plant oedran 7-8 yn ceisio dangos eu teimladau drwy iaith, ond yn cael trafferth gwneud hyn, ac yn diweddu mewn gwylltineb ar adegau (Morin,2014). Gwelir yn aml bod Lleu yn mynd yn rhwystreidg ar sawl achlysur yn ystod ei ddiwrnod ysgol; yn amlwg mae ef felly yn cael trafferth gyda rheoli ei emosiynau ac egluro beth sydd yn ei boeni. Bydd y Grwp Anogaeth yma o fudd enfawr iddo allu datblygu’r sgiliau yma. Cytuna Sloan ac eraill drwy ddweud bod Grwpiau Anogaeth yn cael effaith sylweddol ar ddatblygiad emosiynol, cymdeithasol ac ymddygiad disgyblion (Sloan et al,2016). 

Cynnydd
Mae cynnydd disgyblion 3-16 oed  ar hyd gontinwwm.  Mae hyn yn ganolog i Gwricwlwm i Gymru. Mae asesu yn chwarae rhan sylfaenol o ran gallluogi pob dysgwr unigol i wneud cynnydd, a hynny ar gyflymder priodol, gan sicrhau ei fod yn cael ei gefnogi a’i herio’n briodol (Llywodraeth Cymru,2020). Pwrpas Cwricwlwm i Gymru, yw i sicrhau bod pob dysgwr yn datblygu ei sgiliau i gyfateb i’r Pedwar Diben (Llywodraeth Cymru,2020). Nodir gan y Llywodraeth (2020) mewn llawlyfr i ysgolion ar sut i gynllunio eu cwricwlwm, bod sgiliau cymdeithasol yn sylfaen ar gyfer datblygiad y disgyblion yn y Pedwar Diben (Llywodraeth Cymru,2020). Mae cynnydd yn unigryw i  pob disgybl (LLywodraeth Cymru,2020), ac ar gyfer disgyblion Anghenion Dysgu Ychwanegol (ADY).  Bydd pob unigolyn yn gwneud cynnydd “ar raddfa a fydd yn unigryw i'r dysgwr, ac mae'n bosibl na fydd hyn yn cyd-fynd â'r cam cynnydd sydd i fod mewn tua dwy i dair blynedd”(Llywodraeth Cymru,2020). Gwelir yn atodiad 2 dabl sydd yn atgyfnerthu’r pum egwyddor sydd gan Llywodraeth Cymru ar gyfer cynnydd o fewn Cwricwlwm i Gymru. Yn fras, mae’r egwyddorion yma yn ategu cynnydd ar draws yr holl feysydd, ac yn pwysleisio bod cynnydd yn digwydd ar draws y cwricwlwm a bod disgyblion yn datblygu i ddefnyddio eu sgiliau yn drawsgwricwlaidd. 
	Ar gyfer yr aseinaid yma canolbwyntir ar un Maes Dysgu a Phrofiad sef Iechyd a Lles. Elfennau sylfaenol y maes hwn yw iechyd a datblygiad y corff, iechyd meddwl, a lles emosiynol a chymdeithasol (Llywodraeth Cymru,2019).  Mae’r ymyrraeth a ddewiswyd yn canolbwyntio yn bennaf ar les emosiynol a chydmeithasol yn ogystal ag ymddygiad y disgyblion. Nid oes gan Lleu na Rhian unrhyw ddiagnosis o iechyd meddwl ar y funud, ond yn sicr bydd y Grwp Anogaeth yn sicrhau bod iechyd meddwl y disgyblion yn cael ei fonitro drwy drafod eu teimladau a mesur cynnydd. Un o’r pethau y mae Llywodraeth Cymru (2019) wedi nodi sydd yn bwysig ar gyfer y Maes Dysgu yma yw y bydd dysgwyr yn cael eu hannog i ddatblygu’r  hyder, cymhelliant, gallu corfforol, gwybodaeth a dealltwriaeth a fydd o gymorth iddyn nhw fyw bywyd iach a gweithredol sy’n hyrwyddo iechyd a lles y corff cadarnhaol (Llywodraeth Cymru,2019). Bydd Lleu a Rhian yn datblygu eu sgiliau ac yn gwneud cynnydd cymdeithasol ac emosiynol, ac felly yn cyfateb i ofynion Cwricwlwm i Gymru. Nodir hefyd gan y Llywodraeth (2019), y gall y “Maes hwn helpu dysgwyr i archwilio’r cysylltiadau rhwng eu profiadau, eu hiechyd meddwl a’u lles emosiynol. Wrth gael cyfleoedd i archwilio cymhlethdodau’r cysylltiadau hyn, galluogir dysgwyr i ddeall nad yw teimladau ac emosiynau’n sefydlog nac yn gyson”(Llywodraeth Cymru,2019). Drwy gyfrwng y Grwp Anogaeth bydd Lleu a Rhian yn cael y cyfle i archwilio eu hemosiynau a’u teimladau ar lefel ddwysach na’r hyn y gall ei drafod ar lawr dosbarth prif lif. Bydd yr aelodau staff yn eu cefnogi ar lefel agosach ac yn eu cynorthwyio i wneud y cynnydd angenrheidiol yma fydd yn ei dro yn cyfrannu tuag at iechyd meddwl a lles emosiynol cadarnhaol (Llywodraeth Cymru,2019). 
	Fel y nodir eisoes, mae Lleu a Rhian wedi eu magu mewn teulu ac ardal difreintiedig. O ganlyniad, mae hyn yn un o’r ffactorau sydd wedi cael effaith sylweddol ar eu datblygiad emosiynol a chymdeithasol. Atgyfnerthir hyn gan Iechyd Cyhoeddus Yr Alban(2021) wrth iddynt nodi ar eu gwefan bod tlodi yn cael effaith negyddol ar iechyd plant, yn ogystal â’u datblygiad cymdeithasol, emosiynol a gwybyddol (Iechyd Cyhoeddus Yr Alban, 2021). Felly, er mwyn i Lleu a Rhian allu cyflawni yr hyn sydd yn ofynnol arnynt yn y Maes Iechyd a Lles, bydd angen mesur eu cynnydd yn ofalus tra yn ystod eu hamser yn y Grwp Anogaeth. Y modd y defnyddir i fesur cynnyd y ddau ddisgybl o fewn eu sgiliau cymdeithasol, emosiynol ac ymddygiad  a yn ystod eu amser yn y Grwp Anogaeth yw ‘Boxall Profile’. Mae’r proffil yma yn asesu’r disgyblion ar ddau lefel sef ymddygiad positif ac ymddygiad negyddol. Mae dau ran i’r proffil yma sydd wedi ei ddylunio i dracio cynnydd gwybyddol ac ymddygiad disgyblion yn ystod eu haddysg. Mae’r holiadur neu restr wirio sydd â dau ran iddo yn cael ei gwblhau gan aelod o staff sydd yn adnabod y disgybl yn dda – sef aelod o staff Grwp Anogaeth Lleu a Rhian. Cabolbwyntir adran un ar ddatblygiad y plentyn yn y maes dan sylw sef cymdeithasol, emosiynol ac ymddygiad. Mesurir cynnydd yn yr adran yma drwy wahanol agweddau sydd i ddatblygiad plentyn; asesu trefn  profiadau dysgu’r plentyn a gallu’r plentyn i reoli ei emosiynau/teimladau yn fewnol. Yn yr ail ran canolbwyntir ar yr hyn sydd wedi achosi’r plentyn i fod angen yr ymyrraeth ychwanegol yma e.e tlodi neu fagwraeth trawmatig. Drwy eu cydnabod, gall wedyn gyllunio yn briodol ar gyfer cynnydd. 
	Er mwyn sicrhau gwir lefel o gynnydd ym mywydau Lleu a Rhian, mae angen i’r gwaith da sydd yn cael ei wneud yn yr ysgol barhau yn y cartref, fel ein bod eto yn atgyfnerthu’r cysondeb yma yn eu bywydau. Gan gyferio at waith Vygotsky  (1978) ar y syniad yma o ‘Zone of Proximal Development’ (ZDP), mae’r plentyn yn dysgu drwy rhyngweithio’n gymdeithasol gyda tiwtor profiadol (Vygotsky,1978). Felly y tiwtor yma yn yr ysgol yw aelodau staff y Grwp Anogaeth neu yr athrawes ddosbarth.  Mae angen felly sicrhau y statws yma hefyd yn y cartref. Gwelir bod Ysgol Gynradd Maesincla ar wefan Estyn (2019), wedi gwahodd y rhieni i mewn i’r ysgol er mwyn gweld yr hyn sydd yn digwydd yn y Grwp Anogaeth ar waith. Ar hyn o bryd prif ofalwyr Lleu a Rhian yw eu rhieni maeth, felly buasai’n gyfle gwych iddynt ddod i mewn i’r ysgol er mwyn profi a gweld yr hyn y mae’r disgyblion yn wneud , a sut y mae’r staff sydd wedi eu hyfforddi yn eu hannog a’u datblygu. Defnyddir y gair sgaffaldio gan Wood, Burner a Ross (1976) er mwyn disgrifio’r broses o ddatblygu ac adeiladu gwybodaeth neu ddatblygu sgil newydd o fewn bywyd y plentyn; “Scaffolding consists of the activities provided by the educator… to support the student as he or she is lead through the ZDP” (Wood et al, 1976). Felly, drwy wahodd gofalwyr Lleu a Rhian i rai o sesiynau y Grwp Anogaeth, mae’n sgaffaldio yr hyn sydd angen ei ddatblygu gan weithredu  prosesau tebyg yn yr ysgol a’r cartref. Noda Estyn (2019), wrth i Ysgol Maesincla gynnwys y rhieni neu ofalwyr mewn rhai sesiynau eu bod wedi  sicrhau perthynas ysgol-cartref gadarnhaol (Estyn,2019). 

Adfyfyrio
Y prif reswm dros ddewis yr ymyrraeth yma ar gyfer Lleu a Rhian oedd i geisio datblygu tair eflen; sgiliau cymdeithasol, emosiynol ac ymddygiad. Noda OFSTED (2009), bod Grwpiau Anogaeth yn ffordd arbennig o wella ymddygiad plentyn (OFSTED,2009). Mae datblygu’r tri sgil yma law yn llaw yn ffordd hynod o effeithiol o fynd  i wir afael ar blentyn, a’i fowldio i ddatblygu’r sgiliau yma mewn awyrgylch gartrefol a hamddenol. 
	Un o’r prif theorïau tu ôl i Grwpiau Anogaeth yw Theori Ymlyniad (Bowlby, 1969,1973,1980). Fel y nodir eisoes mae Lleu a Rhian wedi eu lleoli oddi wrth eu teulu ar y funud, felly mae’n gyfnod anodd iddynt o ran ymlyniad. Caiff hyn effaith sylweddol ar eu hymddygiad a’u hemosiynau. Noda Geddes (2003), bod y nodweddion cyffredinol mewn plant sydd ag anghenion emosiynol, cymdeithasol neu ymddygiad yn gallu cael eu hadnabod a’u deall drwy’r Theori o Ymlyniad (Geddes,2003). Mae hyn oherwydd nad ydynt wedi cael yr ymlyniad angenrheidiol gofalgar yma gydag oedolion fel babanod ac yn eu plentyndod cynnar. Drwy felly gynnal y Grwp Anogaeth, mae Lleu a Rhian yn cael yr ymlyniad yma y maent wir angen er mwyn datblygu a dangos cynnydd yn y sgiliau dan sylw.  Mae’n rhaid nodi hyn felly fel cryfder, gan bod yr ymyrraeth yn cefnogi anghenion y disgyblion yn uniongyrchol, ac wedi eu selio ar theorïau sydd yn berthnasol ar eu cyfer. Gwelir yn atodiad 3 linc ar gyfer rhaglen “Ysgol Ni:Maesincla”, ble mae’r Grwpiau Anogaeth sydd wedi cael cydnabyddiaeth gan Estyn i’w gweld ar waith, ac yn gweithio yn rhyfeddol o lwyddiannus.  
	Cryfder arall sydd i’r ymyrraeth yma yw bod hyd at ddeuddeg o blant yn gallu cymryd rhan gyda 2 aelod o staff. Fel sydd eisioes wedi ei nodi, bydd angen i’r ddau aelod o staff yma gael eu hyfforddi ar gyfer cynnal y Grwpiau. Yn amlwg, mae cost ynghlwm â hyn. Yn ôl NurtureUK,mae sefydlu Grwp Anogaeth, fel arfer yn dueddol o gostio o tua £10,000. Wedi dweud hyn mae enghreifftiau y gellir eu sefydlu am gost o tua £8,000. Bydd angen hefyd sicrhau ystafell benodedig sydd wedi ei gosod allan mewn modd cartrefol a braf (Estyn,2019). Ar gyfer ariannu’r Grwp, mae Llywodraeth Cymru wedi cyhoeddi llawlfyr yn arbennig ar gyfer eu sefydlu ac yn cynnig swm o arian er mwyn cynorthwyo’r datblygiad. Yn ogystal, mae modd codi arian drwy gynnal gwahanol weithgareddau cymunedol er mwyn ariannu’r Grwp. Er bod cost sefydlu’r grwp yn edrych yn swm eithaf sylweddol, noda Sloan ac eraill (2016) bod sefydlu Grwp Anogaeth yn debygol iawn o fod yn effeithlon o ran cost, ac hefyd yn fudd economaidd sylweddol ar gymdeithas (Sloan et al,2016). 
	Fel sydd wedi ei nodi eisoes, er mwyn i’r ymyrraeth yma fod yn llwyddiant, mae angen i’r disgyblion dreulio hanner eu hamserlen mewn Grwp anogaeth, a’r hanner arall yn eu dosbarth prif lif (Estyn,2019). Felly, bydd angen i’r un ystafell yma fod ar safle’r ysgol bob bore am deirawr. Mae ystafelloedd gwag yn brin iawn mewn ysgolion, a gall hyn fod yn broblem pan yn ceisio cynnal y grwp. Yn ogystal ag argaeledd ystafell, mae hefyd angen sicrhau bod dau aeod o staff ar gael bob bore ar gyfer cynnal y grwp. Prin hefyd yw staff ategol mewn rhai ysgolion, gyda chyllidebau ysgolion yn lleihau bob blwyddyn. Wedi dweud hyn, drwy arddangos y buddiannau sydd gan y grwpiau yma i’w cynnig i’r disgyblion, y rhieni a’r gymuned, bydd staff yr ysgol yn barod iawn i fod yn hyblyg i weithio ac ail drefnu eu staff er mwyn cynnal y grwp. 
	Gan mai prif nod yr ymyrraeth yw datblygu sgiliau yn y Maes Iechyd a Lles Lleu a Rhian;un pryder yw y bydd Mesydd Dysgu eraill yn cael eu niweidio o’r herwydd. Fe y dywedwyd eisoes, nid yw ymennydd plentyn sydd wedi cael trawma yn ei blentyndod yn barod i ddatblygu a dysgu sgiliau gwybyddol cymhleth nes bod y sgiliau cymdeithasol ac emosiynol angenrheidiol ganddo. Yn ychwanegol,  mae ymddygiad Lleu a Rhian yn niweidio eu haddysg hwy ac eraill yn eu dosbarth, ac er mwyn mynd i’r afael â lleihau y niwed yma, mae angen sicrhau eu bod yn datblygu eu sgiliau emosiynol a chydmeithasol er mwyn gallu reholi eu hymddygiad ar gyfer dysgu. 




Casgliad
Yn dilyn treulio oddeutu pedwar tymor mewn Grwp Anogaeth, gwelir datblygiad sylweddol yn ymddygiad Lleu a Rhian. Mae eu sgiliau cymdeithasol wedi gwella ar raddfa helaeth, ac mae’r ddau bellach yn dal i ddatblygu eu sgiliau rhannu emosiynau a’u trafod gydag oedolion a chyfoedion. Y camau nesaf ar gyfer yr ymyrraeth yma fuasai i barhau i wella’r strategaeth, a’i gynnig i fwy  o ddisgyblion  yr ysgol, sydd o gefnidroedd tebyg i Lleu a Rhian, neu sydd yn cael yr un problemau megis ymddygiad negyddol mewn dosbarth prif lif. Byd hefyd angen parhau i fesur cynnyd Lleu a Rhian wrth iddynt bontio yn ôl i ddosbarth prif lif yn barhaol, a monitro eu datblygiad o fewn y dosbarth yn fanwl. Y gobaith hefyd yw i hyfforddi hyd yn oed mwy o staff er mwyn gallu cynnal mwy nag un Grwp Anogaeth, ac ystyried cynnal un yn y Cyfnod Sylfaen yn ogsytal â CA2. Un nodwedd sydd angen ei ddatblygu yw i gynnwys y rhieni hyd yn oed yn fwy o fewn y grwpiau. Buasai cael sesiynau gwobrwyo, ble y gall y rhieni gymryd rhan ynddynt yn ffordd wych o ganmol ymddygiad a chynnydd. 
	Pan fydd Lleu a Rhian yn pontio yn ôl i ddosbarth prif lif yn barhaol, mae angen tracio eu cynnydd yn erbyn pob maes dysgu gan gynnwys Iechyd  a Lles yn agos iawn. Bydd gweld datblygiad academaidd o ganlyniad i osod meini emosiynol a chymdeithasol cadarn yn y Grwp Anogaeth yn hwb arbennig i’r staff ac i’r disgyblion eu hunain. 

Atodiad

Atodiad 1- Chwe Egwyddor o Anogaeth

1. Edrychir ar y ffordd y mae plant yn dysgu o safbwynt datblygiadol
2. Mae’r ystafell ddosbarth yn lle diogel
3. Mae anogaeth yn bwysig i wella hunan-barch
4. Mae iaith yn ddull hollbwysig o gyfathrebu
5. Mae pob ymddygiad yn fath o gyfathrebu 
6. Mae pontio yn bwysig ym mywydau plant. 
							(Lucas et al, 2006) 
Atodiad 2- Pump Egwyddor ar gyfer Cynnydd


	Ehangder a dyfnder gwybodaeth cynyddol 

	Mae angen i ddysgwyr gaffael ehangder a dyfnder gwybodaeth. Wrth i ddysgwyr wneud cynnydd, byddan nhw’n meithrin dealltwriaeth gynyddol soffistigedig o'r cysyniadau sy'n sail i ddatganiadau amrywiol o’r hyn sy’n bwysig. Maen nhw’n gallu gweld y perthnasau rhyngddyn nhw a’u defnyddio i lywio'r wybodaeth hon ymhellach a gwneud synnwyr ohoni, ac i greu cysylltiadau ar draws y cwricwlwm cyfan. Mae hyn yn cyfnerthu eu dealltwriaeth o gysyniadau.

	Dyfnhau'r ddealltwriaeth o'r syniadau a'r disgyblaethau o fewn y Meysydd

	Mae dulliau holistaidd yn arbennig o bwysig i ddysgu yn y cyfnodau cynnar wrth i ddysgwyr ymgysylltu â’r byd o’u cwmpas. Dylai dysgwyr ddod yn gynyddol ymwybodol o ffyrdd o grwpio a threfnu syniadau a dulliau mewn modd cydlynol. Wrth i ddysgwyr wneud cynnydd, mae angen iddyn nhw gael profiad o ddysgu disgyblaethol ym mhob un o'r Meysydd a’i deall, a’i weld yng nghyd-destun y datganiadau o’r hyn sy'n bwysig a'r pedwar diben.

	Mireinio a soffistigeiddrwydd cynyddol wrth ddefnyddio a chymhwyso sgiliau

	Mae angen i ddysgwyr ddatblygu ystod o sgiliau gan gynnwys sgiliau corfforol, sgiliau cyfathrebu, sgiliau gwybyddol a sgiliau sy'n benodol i Faes arbennig. Yn ystod y cyfnodau cynnar, mae’r ystod hon o sgiliau yn cynnwys ffocws ar ddatblygu sgiliau echddygol bras a manwl, yn ogystal â sgiliau cymdeithasol a chyfathrebu. Mae’r dysgwyr hefyd yn datblygu sgiliau deallusol wrth gymhwyso'r hyn y maen nhw wedi'i ddysgu. Wrth i ddysgwyr wneud cynnydd maen nhw’n cymhwyso sgiliau presennol mewn ffyrdd mwy caboledig, a byddan nhw’n cael cyfleoedd i feithrin sgiliau newydd, mwy penodol a mwy soffistigedig.

	Dros amser, mae dysgwyr yn datblygu'r gallu i drefnu nifer fwy o syniadau cynyddol soffistigedig yn effeithiol, i gymhwyso’r hyn y maen nhw’n ei wybod mewn cyd-destunau amrywiol ac i gyfleu eu syniadau'n effeithiol, gan ddefnyddio ystod o ddulliau, adnoddau neu offer sy'n briodol i'w diben a'u cynulleidfa.

	Creu cysylltiadau a throsglwyddo dysgu i gyd-destunau newydd 

	Dylai dysgwyr greu gysylltiadau yn fwy mwy annibynnol; ar draws dysgu mewn Maes, rhwng Maesydd, ac o fewn eu profiadau y tu allan i’r ysgol. Dros amser, bydd y cysylltiadau hyn yn gynyddol soffistigedig ac yn cael eu hesbonio a'u cyfiawnhau gan ddysgwyr. Dylen nhw hefyd allu cymhwyso'u dysgu mewn cyd-destunau mwy anghyfarwydd a heriol.

	Cynyddu effeithiolrwydd

	Wrth i ddysgwyr wneud cynnydd, dylen nhw ddod yn gynyddol effeithiol. Mae hyn yn cynnwys dulliau cynyddol lwyddiannus o hunanwerthuso, adnabod eu camau dysgu nesaf, a dulliau mwy effeithiol o hunanreoleiddio. Mae eu gallu i fynd ati i geisio cymorth priodol ac adnabod ffynonellau ar gyfer y cymorth hynny yn cynyddu. Maen nhw’n gofyn cwestiynau cynyddol soffistigedig ac  yn dod o hyd i atebion o ystod o ffynonellau a'u gwerthuso. Maen nhw’n dod yn gynyddol effeithiol wrth ddysgu mewn cyd-destun cymdeithasol a chyd-destun sy’n gysylltiedig â byd gwaith.

	



(Llywodraeth Cymru, 2020) 

Atodiad 3- rhaglen Ysgol ni:Maesincla 
https://www.bbc.co.uk/programmes/p084q08s 

